Oorlogsveteraan brand los op PTSS-fasiliteit‘n Werker by die fasiliteit word deur haar broer vertroos ná die voorval. Foto: AP Photo. Drie vroue wat hul lewe daaraan gewy het om getraumatiseerde oorlogsveterane te help, is onder dié wat deur ŉ voormalige pasiënt en oorlogsveteraan in Kalifornië doodgeskiet is. ŉ Dag lange beleg by The Pathway Home het Vrydagaand tot ŉ einde gekom met die ontdekking van vier liggame, onder wie dié van die skieter. Hy is as Albert Wong (36) geïdentifiseer en het tussen 2011 en 2012 diens gedoen in Afghanistan. Ondersoekers probeer steeds bevestig waarom Wong losgebrand het op twee beamptes en ŉ sielkundige by The Pathway Home, ŉ niewinsgewende program vir lyers aan post-traumatiese stres by die huis vir veterane in die Napavallei. Die slagoffers is as Christine Loeber (48), direkteur van die fasiliteit, Jennifer Golick (42), kliniese direkteur, en Jennifer Gonzales (29), kliniese sielkundige, geïdentifiseer. Golick se skoonpa, Bob Golick, het in ŉ onderhoud gesê sy het Wong onlangs uit die program geskors. The Pathway Home is op die kampus van die veteranesentrum wat na sowat 1 000 bejaardes en gestremde veterane omsien. Wong het Vrydagoggend na die kampus gegaan en by ŉ afskeidspartytjie vir ŉ groep werknemers ingesluip. Larry Kamer het aan Associated Press gesê sy vrou, Deveroux Smith, het hom gebel en gesê Wong het stilletjies die kamer ingesluip, sommige mense toegelaat om die vertrek te verlaat en ander gyselaar geneem. Wong en die vroue se liggame is omstreeks 18:00 opgespoor.